献茧赋（以将以给宗庙之服为韵）
李君房 (Tang)
冠六宫六职者。公桑而已矣。既卒蚕于世妇。乃奠茧于天子。稽诸祭典实可重。考诸女工斯为美。信率土而在兹。亦奉先而是以。当其令布明堂。时更青阳。蚕事既卒。女工式臧。然后衣礼服。出墙。奉兹珍茧。盈彼懿筐。累累乎如将荐卵。皎皎乎有类凝霜。既依于后。亦献于王。所以伸课绩之劳止。展威仪之孔将。遂缲三盆。修六服。或黼或黻。或朱或绿。期有事于王公。庶无劳于杼柚。侯其祎而。实足尚之。享庙之容克备。展敬之礼允釐。斯盖夫人之畏慎。王者之肃祗。不然者。赋有织纴之筐。贡有畎岱之丝。海人奉冰蚕至止。园客将丝绪来兹。冠冕之服可成。祭祀之仪可辑。可以重其珍美。可以扬其裼袭。何必桑坛而世妇斯复。茧馆而夫人乃入。俾来者既殚。恒日不暇给。盖欲输于勤苦。表我敬恭。厚礼奉于先祖。躬勤劝乃农功。使三宫之有序。斯百代之攸崇。是以献茧之道。治国之要。将取媲于三推。明至诚于九庙。